नेपाली टोलीमा परिवर्तनको सम्भावना
क्यानडाविरुद्ध शनिबार हुने दोस्रो एकदिवसीय अन्तर्राष्ट्रिय क्रिकेटमा पनि नेपालले टोलीमा केही परिवर्तन गर्ने सम्भावना बलियो देखिएको छ । तीन खेलको शृंखलामा नेपालले बिहीबार पहिलो खेलमा क्यानडामाथि ७ रनको रोमाञ्चक विजय हात पार्दै अग्रता लिएको थियो । 
काठमाडौँ — क्यानडाविरुद्ध शनिबार हुने दोस्रो एकदिवसीय अन्तर्राष्ट्रिय क्रिकेटमा पनि नेपालले टोलीमा केही परिवर्तन गर्ने सम्भावना बलियो देखिएको छ । तीन खेलको शृंखलामा नेपालले बिहीबार पहिलो खेलमा क्यानडामाथि ७ रनको रोमाञ्चक विजय हात पार्दै अग्रता लिएको थियो । नेपालले सो खेलमा सूर्य तामाङ र रिजन ढकाललाई ‘डेब्यु’ गर्ने अवसर दिएको थियो भने यसै खेलबाट पवन सर्राफले राष्ट्रिय टोलीमा पुनरागमन गरेका थिए । घरेलु क्रिकेटमा प्रभावकारी देखिएका सूर्यले ५ ओभरमा ३२ रन खर्चेका थिए । तर रिजनले आफ्नो पहिलो ओभरमै विकेट लिएका थिए । ब्याटिङमा १५ रनमात्र बनाएका पवन आफ्नो अफ स्पिन बलिङमा अझ खारिएका थिए । उनले ९ ओभर बलिङ गर्दै ४० रन खर्चेर निर्णायक क्षणमा महतवपूर्ण विकेट लिएका थिए । १५ सदस्यीय नेपाली टोलीमा रहेका तीब्र बलरद्वय आकाश चन्द र हेमन्त धामी ‘डेब्यु’ को प्रतिक्षामा छन् भने अनिल शाह र नेपाली यू–१९ टोलीका कप्तान देव खनाल पनि राष्ट्रिय टोलीमा पुनरागमनको आशामा छन् । क्यानडासँगको पहिलो खेलपछि हेमन्त, अनिल र देवलाई नेपाली टोलीले थप प्रशिक्षणमा जोड दिएको थियो । त्यसले उनीहरुलाई अर्को खेलका लागि तयार पारिएको संकेत प्रशिक्षक मोन्टी देशाईले दिइएका थिए । अर्को साता देखि हुने नेदरल्यान्ड्स र नामिबियासम्मिलित विश्वकप लिग २ को तयारीका लागि नेपालले क्यानडासँगको खेल तयारीको रुपमा लिएको छ ।लिग २ पछि नेपालले नेदरल्यान्ड्स र नामिबियासँगैं त्रिकोणात्मक ट्वान्टी–२० प्रतियोगिता खेल्ने भएको छ । नेपाल क्रिकेट संघले शुक्रबार यसको खेल तालिका प्रकासित गरेको छ । नेपालले नामिबियासँग फेब्रुअरी २७ र नेदरल्यान्ड्ससँग २८ मा खेल्ने छ । नामियबा र नेदरल्यान्ड्स बीच २९ मा खेल हुनेछ । नेपालले मार्च १ मा नामिबिया र २ मा नेदरल्यान्ड्ससँग पुनः खेल्ने छ । मार्च ३ मा नामियबा र नेदरल्यान्ड्सबीच खेल हुनेछ । 